b"\n_START_ARTICLE_\nRun Run Shaw\n_START_SECTION_\nBakgrunn\n_START_PARAGRAPH_\nHans navn gitt ved f\xc3\xb8dselen Shao Renleng (\xe9\x82\xb5\xe4\xbb\x81\xe6\xa5\x9e); senere endret han sitt  kinesiske navn til Shao Yifu (\xe9\x82\xb5\xe9\x80\xb8\xe5\xa4\xab) fordi han trodde at utlendinger ikke ville klare \xc3\xa5 uttale det kinesiske skrifttegnet for leng (\xe6\xa5\x9e). Det er gitt en rekke forklaringer for hans bruk i engelsk sammenheng av Run Run Shaw, men if\xc3\xb8lge ham selv er det bare en romanisering av ningbo-uttalen av hans f\xc3\xb8denavn Shao Renleng._NEWLINE_Det r\xc3\xa5der usikkerhet rundt Run Run Shaws f\xc3\xb8dsel. Han feiret sine f\xc3\xb8dselsdager p\xc3\xa5 den 14. dag av den 10. m\xc3\xa5ned i den kinesiske kalender, en dag som falt p\xc3\xa5 den 23. november i 2007, da han feiret sin 100-\xc3\xa5rsdag. Mange kilder benytter 23. november 1907 som hans f\xc3\xb8dselsdag. Men den 14. dag av den 10. m\xc3\xa5ned i den kinesiske kalender i 1907 svarer til den 19. november 1907 i den gregorianske kalender, som if\xc3\xb8lge China Daily var hans f\xc3\xb8dselsdag. Men andre kilder hevder at han ble f\xc3\xb8dt i 1906. Han ble f\xc3\xb8dt enten i Shanghai, eller i Ningbo i Zhejiang og kom til Shanghai i tidlig barndom._NEWLINE_Run Run Shaw var en av syv s\xc3\xb8sken (seks br\xc3\xb8dre), barn av tekstilhandelsmannen Shaw Yuh Hsuen (1867\xe2\x80\x931920) fra Shanghai. Han tok eksamen ved Shanghai YMCA School, der han l\xc3\xa6rte seg engelsk.\n_START_SECTION_\nKarriere i Singapore\n_START_PARAGRAPH_\nSom 19-\xc3\xa5ring dro han til Singapore for \xc3\xa5 bist\xc3\xa5 broren Runme Shaw, med familiens forretninger der, som gikk ut p\xc3\xa5 \xc3\xa5 markedsf\xc3\xb8re kinesisk fiolm for \xc3\x98st-Asias utenlandskinesere. Der der skapte de et filmmarked og opprettet sin Shaw Organisation. De utviklet raskt sine ferdigheter innen filmbransjen. I 1930 grunnla de to filmselskapet South Seas Film Studio. I Singapore konsentrerte de seg til \xc3\xa5 begynne med om kinesisk operafilmer._NEWLINE_Shaw-br\xc3\xb8drenes entr\xc3\xa9 innen film var skjedd allerede i 1925, da Run Run Shaws tre eldre br\xc3\xb8dre hadde grunnlagt Tianyi Film Productions (ogs\xc3\xa5 kalt Unique Film Productions) i Shanghai for \xc3\xa5 produsere kinesiske stumfilmer. De stod ogs\xc3\xa5 bak det som betraktes som den f\xc3\xb8rste kinesiske lydfilm av sound-on-film-type, i 1931. Selskapet produserte den f\xc3\xb8rste kantonesiske lydfilm i 1932, og den gjorde stor suksess. I 1934 \xc3\xa5pnet de derfor en avdeling i Hongkong av Unique Film Productions, og Run Run Shaw tok ledelsen av den._NEWLINE_Da japanerne invaderte Shanghai i 1937 ble Shaw Studio der \xc3\xb8delagt. Br\xc3\xb8drene flyttet da all sin produksjon til Hongkong og reorganiserte det som Nanyang Studio, som senere ble Shaw Studios. Run Run Shaw skrev og redigerte \xc3\xa9n film i 1937, komedien Country Bumpkin Visits his In-laws._NEWLINE_Under sine f\xc3\xb8rste \xc3\xa5r i Singapore var Run Run Shaw for det meste p\xc3\xa5 post i byen for \xc3\xa5 holde overoppsynet med virksomheten, mens Runme reiste nord til Malaya for \xc3\xa5 knytte b\xc3\xa5nd med kinoeiere der. I 1927, ada de hadde sl\xc3\xa5tt fast at det var lite med kinolokaler i Malaya, bestemte Runme seg for selv \xc3\xa5 bygge fire kinoer, slik at de kunne drive sin egen kinokjede der og fremvise familieselskapets egne filmer. Da 1939 kom eide br\xc3\xb8drene 139 kinoer i hele regionen, og de ble ogs\xc3\xa5 sbart de f\xc3\xb8rste til \xc3\xa5 drive en kino med air-condition i Singapore, Beach Road. De anla ogs\xc3\xa5 forn\xc3\xb8yelsesparker p\xc3\xa5 Borneo, i Thailand og p\xc3\xa5 Java, som Great World Amusement Park i Kim Seng Road. Br\xc3\xb8drene begynte \xc3\xa5 produsere filmer p\xc3\xa5 malay i Singapore i 1937, etter at de hadde sett hvor godt andre selskapers malayiske filmer hadde sl\xc3\xa5tt an.  Deres malayiske selskap skulle etterhvert st\xc3\xa5 bak over 160 filmer p\xc3\xa5 malay, mange av dem regissert av P. Ramlee, frem til deres studioanlegg i Jalan Ampas la ned filmproduksjonen i 1967. Den mest aktive periode - fra slutten av 1940-\xc3\xa5rene til tidlig p\xc3\xa5 1960-tallet - ble kjent som \xc2\xabThe Golden Age of Malay Cinema\xc2\xbb med over 300 filmer produsert av Shaws selskap og av konkurrenten Cathay Keris.\n_START_SECTION_\nShaw Brothers (Hong Kong)\n_START_PARAGRAPH_\nI 1957 flyttet Run Run Shaw til Hongkong, som da var blitt sentrum for den kinesiske filmindustristri. I 1958 grunnla han Shaw Brothers (Hong Kong) Ltd. Run Run Shaw s\xc3\xa5 hvordan studier hadde g\xc3\xa5tt frem i Hollywood, og anskaffet et stort landomr\xc3\xa5de i Clearwater Bay der filmer ble innspilt og skuespillerne bodde. Ved \xc3\xa5pningen av Shaw Movietown i desember 1961 var Shaw Studios verdens st\xc3\xb8rste privateide filmproduksjonsoperasjon med om lag 1.200 ansatte som spilte inn og redigerte film daglig._NEWLINE_Slik ble i l\xc3\xb8pet av 1960-\xc3\xa5rene Shaw Brothers Asias st\xc3\xb8rste filmprodusent, med fremgangsrike filmer som regiss\xc3\xb8r Li Han-hsiangs The Magnificent Concubine, som vant Grand Prix ved filmfestivalen i Cannes i 1962, musicalfilmen The Love Eterne (1963), ogs\xc3\xa5 regissert av Li Han-hsiang, King Hus banebrytende wuxiafilm Come Drink with Me (1966), og Chang Chehs The One-Armed Swordsman (1967), som slo alle salgsrekorder. Shaws selskaper i Shanghai, Singapore og Hongkong produserte mer enn 1000 filmer, med en \xc3\xa5rsproduksjon som n\xc3\xa5dde opp i 50 filmer i 1974. Shaw Studios populariserte kung fu-sjangeren som skulle f\xc3\xa5 s\xc3\xa5 stor innflytelse p\xc3\xa5 regss\xc3\xb8rer som blant annet John Woo og Quentin Tarantino._NEWLINE_Studioets beste \xc3\xa5r var over ut p\xc3\xa5 1970-tallet da det fikk en mektig konkurrent i Golden Harvest, stiftet av det tidligere ansatte Raymond Chow og den fremgangsrike kung fu-stjernen Bruce Lee, som Shaw Brothers f\xc3\xb8rst hadde takket nei til. Shaw begynte da \xc3\xa5 vende mer oppmerksomhet mot fjernsynet. Men Shaws filminteresser kom ikke til noen br\xc3\xa5 avslutning - han fant muligheter i det amerikanake marked og produserte en h\xc3\xa5ndfull amerikanske filmer, blant annet sci-fi-klassikeren Blade Runner (1982)._NEWLINE_I 2000 solgte Run Run Shaw sin enest\xc3\xa5ende samling av 760 klassiske filmer til Celestial Pictures Limited. Shaw Studios gikk ogs\xc3\xa5 i spissen for det kostbare Hong Kong Movie City project, et 1\xc2\xa0100\xc2\xa0000 kvadratfot (100\xc2\xa0000\xc2\xa0m\xc2\xb2) stort studio- og produksjonskompleks i Tseung Kwan O.\n_START_SECTION_\nTelevision Broadcasts Limited\n_START_PARAGRAPH_\nI 1967 grunnla Shaw dessuten Hongkongs f\xc3\xb8rste kommersielle fjernsynsselskap, Television Broadcasts Limited (TVB), som med tiden ogs\xc3\xa5 ble den britiske kronkoloniens f\xc3\xb8rste free-to-air-sender, og ogs\xc3\xa5 under hans ledelse vokste til et fjernsynsrike verdt mange milliarder dollar med sendinger i 30 markeder, blant annet i USA, Canada og Taiwan. Dette gjorde TVB til verdens st\xc3\xb8rste produsent av kinesiskspr\xc3\xa5klige fjernsynsprogrammer. Shaw viet mer av sin oppmerksomhet til TVB etter at han overtok etter avd\xc3\xb8de Harold Lee som TVBs styreleder i 1980. Shaw leaset de fleste av Shaw Brothers' filmfasiliteter til TVB i 1983. Under Shaws ledelse lanserte TVB med stort hell skuespillere som Chow Yun-fat og Maggie Cheung, sangere som Leslie Cheung og Anita Mui, og regiss\xc3\xb8rer som Wong Kar-wai, for et internasjonalt publikum. I 2006 behersket TVB 80 prosent av Hongkongs fjernsynsseere og 78 prosent av byens marked for fjernsynsreklame._NEWLINE_I desember 2011 fratr\xc3\xa5dte Run Run Shaw som formann for Television Broadcasts Ltd., da i en alder av 104 \xc3\xa5r, etter \xc3\xa5 ha solgt sin dominerende eierandel 6,26 milliarder HK$ i mars til en gruppe investorer som blant annet omfattet HTC Corporations formann Cher Wang og  ITC Corporations formann Charles Chan. Han fikk s\xc3\xa5 tittelen \xc2\xabformann-emeritus\xc2\xbb._NEWLINE_Shaw har ogs\xc3\xa5 en av Macy's st\xc3\xb8rste eiere siden et stort oppkj\xc3\xb8p av aksjer i 1991.\n_START_SECTION_\nVeldedighet\n_START_PARAGRAPH_\nI \xc3\xa5renes l\xc3\xb8p har Run Run Shaw bidratt med mange milliarder dollar til veldedige form\xc3\xa5l som skoler, universiteter og sykehus. Etter jordskjelvet i Sichuan i 2008 donerte han 100 millioner HK Dollar til de rammede.\n_START_SECTION_\nShawprisen\n_START_PARAGRAPH_\nRun Run Shaw etablerte Shawprisen i 2002. Den er en internasjonal forskningspris, for feltene astronomi, biologi og medisin, samt matematikk, med \xc3\xa5rlige tildelinger. Prisen er er p\xc3\xa5 inntil 1 million USD. Pressen kalte den \xc2\xabNobel Prize of the East\xc2\xbb. F\xc3\xb8rste prisutdeling var i 2004.\n_START_SECTION_\nFamilie, ekteskap, personlig liv\n_START_PARAGRAPH_\nRun Run Shaw var den sjette av Shawfamiliens syv barn, og fikk tilnavet Uncle Six (Luk Suk). Hans tre eldre br\xc3\xb8dre, Runje Shaw, Runde Shaw og Runme Shaw var alle ledere av Shaw Studio. Runme Shaw, den tredje storebroren som grunnla Shaw Studio sammen med ham, d\xc3\xb8de i 1985._NEWLINE_Hans f\xc3\xb8rste hustru, Lily Wong Mee-chun, d\xc3\xb8de 85 \xc3\xa5r gammel i 1987. Han giftet seg s\xc3\xa5 med Mona Fong (opprinnelig navn Fong Yat-wa) Las Vegas i 1997.  Mona Fong hadde v\xc3\xa6rt saqngerinne, og ble mellomleder i TVB i 1969 og ble senere nestformann for TVB i 2000. Shaw hadde fire barn med sin f\xc3\xb8rste hustru Lady Lily Shaw: S\xc3\xb8nnene Vee Meng og Harold, og d\xc3\xb8trene Violet og Dorothy. Alle studerte ved Oxford University._NEWLINE_Shaw var glad i Rolls-Roycelimousiner. If\xc3\xb8lge magasinet Life i 1966, pleiet han \xc3\xa5 st\xc3\xa5 opp kl seks om morgenen, innta en nuddel- og te-frokost og gj\xc3\xb8re morgengymnastikk, lese et manuskript eller to, og s\xc3\xa5 dra til filmstudiet med en av sine Rolls-Royce-biler. Etter lunch og en kort siesta dro han tilbake til studiet for \xc3\xa5 arbeide til midnattstider._NEWLINE_Shaw begynte ogs\xc3\xa5 med qigong fra da han var 60 \xc3\xa5r, if\xc3\xb8lge TVBs tidigere generaldirekt\xc3\xb8r Ho Ting-kwan. Ho sa han spiste veldig lite til hvert m\xc3\xa5ltid og gikk tidlig til sengs, og at dette var hans hemmelighet til et langt liv. Han skal ha brukt dyr ginseng, som kostet ham n\xc3\xa6rmere HK$300.000 i \xc3\xa5ret. En annen generalmanager for TVB, Stephen Chan Chi-wan, hevdet at Mr. Bean var Shaws favorittunderholdning._NEWLINE_Da han d\xc3\xb8de hadde han so mlevende etterkommere fire barn, ni barnebarn og mange barnebarns barn.\n_START_SECTION_\nUtmerkelser\n_START_PARAGRAPH_\nShaw ble i 1974 utnevnt til kommand\xc3\xb8r (CBE) av Order of the British Empire og i 1977 ble han adlet. I 1998 mottok han Grand Bauhinia Medal fra hongkongkinesiske myndigheter.\n_START_SECTION_\nOppkallinger\n_START_PARAGRAPH_\nHans filmselskap var oppkalt etter ham og hans br\xc3\xb8dre, of Shaw-prisen er oppkalt etter ham. Men Run Run Shaws betydelige donasjoner er en grunn til at hans navn smykker mange bygninger og institusjoner i Hongkong._NEWLINE_Asteroiden 2899 Runrun Shaw, i asteroidebeltets hovedbelte, oppdaget i 1964 fra Purpurfjellobservatoriet ved Nanjing, er oppkalt etter ham."